*Likumprojekts*

**Grozījumi Krimināllikumā**

Izdarīt Krimināllikumā (Latvijas Republikas Saeimas un Ministru Kabineta Ziņotājs, 1998, 15. nr.; 2000, 12., 13. nr.; 2001, 15. nr.; 2002, 11., 16., 22., 23. nr.; 2003, 10., 15. nr.; 2004, 2., 3., 4., 6., 11., 12., 13. nr.; 2005, 2., 11., 12., 13., 20., 21. nr.; 2006, 1., 7., 22. nr.; 2007, 3., 15. nr.; 2008, 3., 24. nr.; 2009, 13., 15., 21. nr.; Latvijas Vēstnesis, 2009, 193. nr.; 2010, 178., 199. nr.; 2011, 99., 117., 148., 199. nr.; 2012, 202. nr.; 2013, 61. nr.; 2014, 66., 70., 105., 204., 214. nr.; 2015, 11., 34., 227., 235. nr.; 2016, 31., 59., 81., 254. nr.; 2017, 124., 132. nr.; 2018, 90. nr.) šādus grozījumus:

1. 139. pantā:

papildināt panta nosaukumu pēc vārdiem "nelikumīga izņemšana" ar vārdiem "un izmantošana";

aizstāt pirmās daļas dispozīcijā vārdus "to izmantošanai medicīnā, ja to izdarījusi ārstniecības persona" ar vārdiem "vai izmantošanu medicīniskiem vai jebkādiem citiem mērķiem";

izteikt pirmās daļas sankciju šādā redakcijā:

"soda ar brīvības atņemšanu uz laiku līdz trim gadiem vai ar īslaicīgu brīvības atņemšanu, vai ar piespiedu darbu, vai ar naudas sodu.";

aizstāt otrās daļas dispozīcijā vārdus "to izmantošanai medicīnā, ja to izdarījusi ārstniecības persona" ar vārdiem "vai izmantošanu medicīniskiem vai jebkādiem citiem mērķiem";

izteikt otrās daļas sankciju šādā redakcijā:

"soda ar brīvības atņemšanu uz laiku līdz pieciem gadiem vai ar īslaicīgu brīvības atņemšanu, vai ar piespiedu darbu, vai ar naudas sodu.";

papildināt pantu ar trešo un ceturto daļu šādā redakcijā:

"(3) Par šā panta pirmajā vai otrajā daļā paredzētajām darbībām, ja tās izdarītas mantkārīgā nolūkā vai ja tās izdarītas personu grupā, –

soda ar brīvības atņemšanu uz laiku līdz septiņiem gadiem.

(4) Par šā panta pirmajā vai otrajā daļā paredzētajām darbībām, ja tās izdarījusi ārstniecības persona vai ja tās izdarījusi organizēta grupa, –

soda ar brīvības atņemšanu uz laiku līdz desmit gadiem, atņemot tiesības nodarboties ar ārstniecību uz laiku līdz pieciem gadiem."

2. Papildināt likumu ar 139.1 pantu šādā redakcijā:

"**139.1 pants. Audu un orgānu donora un recipienta vervēšana**

(1) Par audu vai orgānu donora vai recipienta vervēšanu audu vai orgānu nelikumīgai izņemšanai vai implantācijai, –

soda ar brīvības atņemšanu uz laiku līdz vienam gadam vai ar īslaicīgu brīvības atņemšanu, vai ar piespiedu darbu, vai ar naudas sodu.

(2) Par tādām pašām darbībām, ja tās izdarītas personu grupā vai ja tās izdarītas mantkārīgā nolūkā, vai ja tās izdarījusi ārstniecības persona, –

soda ar brīvības atņemšanu uz laiku līdz diviem gadiem vai ar īslaicīgu brīvības atņemšanu, vai ar piespiedu darbu, vai ar naudas sodu."

Tieslietu ministrs Dzintars Rasnačs

Iesniedzējs:

Tieslietu ministrijas valsts sekretārs Raivis Kronbergs